title: Εκτελεστικός κανονισμός (ΕΕ) 2017/963 της Επιτροπής, της 7ης Ιουνίου 2017, για τη χορήγηση άδειας χρήσης του παρασκευάσματος ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94), ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94), α-αμυλάσης παραγόμενης από Bacillus amyloliquefaciens (DSM 9553), ενδο-1,4-β-ξυλανάσης παραγόμενης από Trichoderma viride (NIBH FERM BP4842) και βακιλλολυσίνης παραγόμενης από Bacillus amyloliquefaciens (DSM 9554) ως πρόσθετης ύλης ζωοτροφών για όλα τα είδη πτηνών και για απογαλακτισμένα χοιρίδια καθώς και για την τροποποίηση των κανονισμών (ΕΚ) αριθ. 358/2005 και (ΕΕ) αριθ. 1270/2009 (κάτοχος της άδειας: Kemin Europa NV) (Κείμενο που παρουσιάζει ενδιαφέρον για τον ΕΟΧ )

text:
                  8.6.2017

                  EL

                  Επίσημη Εφημερίδα της Ευρωπαϊκής Ένωσης

                  L 145/18

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/963 ΤΗΣ ΕΠΙΤΡΟΠΉΣ
      της 7ης Ιουνίου 2017
      για τη χορήγηση άδειας χρήσης του παρασκευάσματος ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94), ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94), α-αμυλάσης παραγόμενης από Bacillus amyloliquefaciens (DSM 9553), ενδο-1,4-β-ξυλανάσης παραγόμενης από Trichoderma viride (NIBH FERM BP4842) και βακιλλολυσίνης παραγόμενης από Bacillus amyloliquefaciens (DSM 9554) ως πρόσθετης ύλης ζωοτροφών για όλα τα είδη πτηνών και για απογαλακτισμένα χοιρίδια καθώς και για την τροποποίηση των κανονισμών (ΕΚ) αριθ. 358/2005 και (ΕΕ) αριθ. 1270/2009 (κάτοχος της άδειας: Kemin Europa NV)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Ο κανονισμός (ΕΚ) αριθ. 1831/2003 προβλέπει τη χορήγηση άδειας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν εγκριθεί σύμφωνα με την οδηγία 70/524/ΕΟΚ του Συμβουλίου (2).

                  (2)

                  Για το παρασκεύασμα ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94), ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94), α-αμυλάσης παραγόμενης από Bacillus amyloliquefaciens (DSM 9553), ενδο-1,4-β-ξυλανάσης παραγόμενης από Trichoderma viride (NIBH FERM BP4842) και βακιλλολυσίνης παραγόμενης από Bacillus amyloliquefaciens (DSM 9554) χορηγήθηκε χωρίς χρονικό περιορισμό, σύμφωνα με την οδηγία 70/524/ΕΟΚ, άδεια χρήσης ως πρόσθετης ύλης ζωοτροφών για κοτόπουλα προς πάχυνση με τον κανονισμό (ΕΚ) αριθ. 358/2005 της Επιτροπής (3), για γαλοπούλες προς πάχυνση και για απογαλακτισμένα χοιρίδια με τον κανονισμό (ΕΕ) αριθ. 1270/2008 της Επιτροπής (4). Στη συνέχεια το εν λόγω παρασκεύασμα εγγράφηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

                  (3)

                  Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του εν λόγω κανονισμού, υποβλήθηκε αίτηση για επαναξιολόγηση του παρασκευάσματος ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94), ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94), α-αμυλάσης παραγόμενης από Bacillus amyloliquefaciens (DSM 9553), ενδο-1,4-β-ξυλανάσης παραγόμενης από Trichoderma viride (NIBH FERM BP4842) και βακιλλολυσίνης παραγόμενης από Bacillus amyloliquefaciens (DSM 9554) ως πρόσθετης ύλης ζωοτροφών για κοτόπουλα προς πάχυνση, για γαλοπούλες προς πάχυνση και για απογαλακτισμένα χοιρίδια και, σύμφωνα με το άρθρο 7 του εν λόγω κανονισμού, για χορήγηση νέας άδειας χρήσης ως πρόσθετης ύλης ζωοτροφών για όλα τα είδη πτηνών. Ο αιτών ζήτησε την ταξινόμηση της εν λόγω πρόσθετης ύλης στην κατηγορία «ζωοτεχνικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται δυνάμει του άρθρου 7 παράγραφος 3 του κανονισμού (ΕΚ) αριθ. 1831/2003.

                  (4)

                  Από τη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») στις 9 Σεπτεμβρίου 2015 (5) συνάγεται ότι, υπό τις προτεινόμενες συνθήκες χρήσης, η πρόσθετη ύλη δεν έχει δυσμενή επίδραση στην υγεία των ζώων, στην υγεία του ανθρώπου ή στο περιβάλλον. Συνάγεται επίσης ότι η χρήση του εν λόγω παρασκευάσματος μπορεί εν δυνάμει να είναι αποτελεσματική στα κοτόπουλα προς πάχυνση, στις γαλοπούλες προς πάχυνση και στις όρνιθες ωοπαραγωγής (6). Η Αρχή έκρινε ότι τα συμπεράσματα αυτά μπορούν να επεκταθούν στα κοτόπουλα που εκτρέφονται για ωοπαραγωγή και στις γαλοπούλες που εκτρέφονται για αναπαραγωγή. Επιπλέον, η Αρχή έκρινε ότι ο τρόπος δράσης των ενζύμων που υπάρχουν στην πρόσθετη ύλη μπορεί να θεωρηθεί παρόμοιος σε όλα τα πτηνά και ότι, ως εκ τούτου, τα συμπεράσματα σχετικά με την αποτελεσματικότητα στα κύρια είδη πουλερικών μπορούν να παρεκταθούν στα δευτερεύοντα είδη πουλερικών και στα διακοσμητικά πτηνά.

                  (5)

                  Αναφορικά με τη χρήση της πρόσθετης ύλης για τα απογαλακτισμένα χοιρίδια, η Αρχή δεν μπόρεσε να καταλήξει σε συμπέρασμα για την αποτελεσματικότητα της πρόσθετης ύλης σε απογαλακτισμένα χοιρίδια λόγω της έλλειψης στοιχείων. Ωστόσο, σε μια μελέτη παρατηρήθηκε σημαντικά μεγαλύτερη αύξηση βάρους και καλύτερος λόγος ποσότητας ζωοτροφής προς αύξηση βάρους σε σύγκριση με τους μάρτυρες, ενώ σε μια δεύτερη μελέτη τα αποτελέσματα έδειξαν βελτίωση στον καθημερινό μέσο όρο αύξησης βάρους των θηλυκών, αν και αυτό δεν παρατηρήθηκε στα αρσενικά. Τα παραπάνω στοιχεία κρίθηκε ότι αποτελούν ουσιώδη ένδειξη για τη βελτίωση των ζωοτεχνικών παραμέτρων της αύξησης βάρους πέραν του μακροχρόνιου ιστορικού χρήσης. Κατά συνέπεια, κρίθηκε ότι τα παρεχόμενα στοιχεία πληρούν τις προϋποθέσεις για την απόδειξη της αποτελεσματικότητας της πρόσθετης ύλης για απογαλακτισμένα χοιρίδια.

                  (6)

                  Η Αρχή κρίνει ότι δεν υπάρχει ανάγκη για ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση όσον αφορά τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

                  (7)

                  Από την αξιολόγηση του παρασκευάσματος ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94), ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94), α-αμυλάσης παραγόμενης από Bacillus amyloliquefaciens (DSM 9553), ενδο-1,4-β-ξυλανάσης παραγόμενης από Trichoderma viride (NIBH FERM BP4842) και βακιλλολυσίνης παραγόμενης από Bacillus amyloliquefaciens (DSM 9554) διαπιστώνεται ότι πληρούνται οι όροι για τη χορήγηση άδειας, όπως προβλέπεται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να χορηγηθεί άδεια χρήσης του εν λόγω παρασκευάσματος, όπως προσδιορίζεται στο παράρτημα του παρόντος κανονισμού.

                  (8)

                  Οι κανονισμοί (ΕΚ) αριθ. 358/2005 και (ΕΕ) αριθ. 1270/2009 θα πρέπει να τροποποιηθούν αναλόγως.

                  (9)

                  Επειδή δεν απαιτείται η άμεση εφαρμογή των τροποποιήσεων των όρων της άδειας για λόγους ασφάλειας, είναι σκόπιμο να προβλεφθεί μεταβατική περίοδος που θα επιτρέψει στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που απορρέουν από τη χορήγηση της άδειας.

                  (10)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Χορήγηση άδειας
      Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «βελτιωτικά της πεπτικότητας», εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
      Άρθρο 2
      Τροποποιήσεις του κανονισμού (ΕΚ) αριθ. 358/2005
      Στο παράρτημα I του κανονισμού (ΕΚ) αριθ. 358/2005 η εγγραφή Ε1620 «ενδο-1,3(4)-β-γλυκανάση EC 3.2.1.6, ενδο-1,4-β-γλυκανάση EC 3.2.1.4, α-αμυλάση EC 3.2.1.1, βακιλλολυσίνη EC 3.4.24.28 και ενδο-1,4-β-ξυλανάση EC 3.2.1.8» απαλείφεται.
      Άρθρο 3
      Τροποποίηση του κανονισμού (ΕΕ) αριθ. 1270/2009
      Ο κανονισμός (ΕΕ) αριθ. 1270/2009 τροποποιείται ως εξής:

                  1)

                  Το άρθρο 2 απαλείφεται.

                  2)

                  Το παράρτημα II απαλείφεται.

            Άρθρο 4
      Μεταβατικά μέτρα
      Το παρασκεύασμα που προσδιορίζεται στο παράρτημα και οι ζωοτροφές που περιέχουν το εν λόγω παρασκεύασμα, οι οποίες έχουν παραχθεί και επισημανθεί πριν από τις 28 Δεκεμβρίου 2017, σύμφωνα με τους κανόνες που ίσχυαν πριν από τις 28 Ιουνίου 2017 μπορούν να εξακολουθήσουν να διατίθενται στην αγορά και να χρησιμοποιούνται έως ότου εξαντληθούν τα υφιστάμενα αποθέματα.
      Άρθρο 5
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 7 Ιουνίου 2017.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 268 της 18.10.2003, σ. 29.

         (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).

         (3)  Κανονισμός (ΕΚ) αριθ. 358/2005 της Επιτροπής, της 2ας Μαρτίου 2005, για έγκριση ορισμένων πρόσθετων υλών χωρίς χρονικό περιορισμό και για την έγκριση νέων χρήσεων ήδη επιτρεπόμενων πρόσθετων υλών στις ζωοτροφές (ΕΕ L 57 της 3.3.2005, σ. 3).

         (4)  Κανονισμός (ΕΚ) αριθ. 1270/2009 της Επιτροπής, της 21ης Δεκεμβρίου 2009, σχετικά με τη μόνιμη έγκριση ορισμένων πρόσθετων υλών για χρήση στις ζωοτροφές (ΕΕ L 339 της 22.12.2009, σ. 28).

         (5)  EFSA Journal 2015· 13(9):4234.

         (6)  Λόγω της έλλειψης κατάλληλων στοιχείων για την ανάκτηση του ενζύμου, οι μελέτες αποτελεσματικότητας δεν μπόρεσαν να καταλήξουν σε συμπεράσματα για την αποτελεσματικότητα στη συνιστώμενη δόση, αλλά αντ' αυτού βασίστηκαν σε υπολογισμούς και αναφέρονται μόνο στην ονομαστική δόση.

         ΠΑΡΑΡΤΗΜΑ

                     Αριθμός ταυτοποίησης της πρόσθετης ύλης

                     Επωνυμία του κατόχου της άδειας

                     Πρόσθετη ύλη

                     Σύνθεση, χημικός τύπος, περιγραφή, μέθοδος ανάλυσης

                     Είδος ή κατηγορία ζώου

                     Μέγιστη ηλικία

                     Ελάχιστη περιεκτικότητα

                     Μέγιστη περιεκτικότητα

                     Λοιπές διατάξεις

                     Λήξη της περιόδου ισχύος της άδειας

                     Μονάδες δραστικότητας/kg πλήρους ζωοτροφής με περιεκτικότητα σε υγρασία 12 %

                        Κατηγορία ζωοτεχνικών πρόσθετων υλών. Λειτουργική ομάδα: βελτιωτικά της πεπτικότητας

                     4a1620i

                     Kemin Europa NV

                     Ενδο-1,3(4)-β-γλυκανάση
                     EC 3.2.1.6
                     Ενδο-1,4-β-γλυκανάση
                     EC 3.2.1.4
                     Α-αμυλάση
                     EC 3.2.1.1
                     Ενδο-1,4-β-ξυλανάση EC 3.2.1.8
                     Βακιλλολυσίνη
                     EC 3.4.24.28

                        Σύνθεση πρόσθετης ύλης

                     Παρασκεύασμα:

                                 —

                                 ενδο-1,3(4)-β-γλυκανάσης παραγόμενης από Aspergillus aculeatinus (πρώην ταξινομούμενο ως Aspergillus aculeatus) (CBS 589.94),

                                 —

                                 ενδο-1,4-β-γλυκανάσης παραγόμενης από Trichoderma reesei (πρώην ταξινομούμενο ως Trichoderma longibrachiatum) (CBS 592.94),

                                 —

                                 α-αμυλάση παραγόμενη από Bacillus amyloliquefaciens (DSM 9553),

                                 —

                                 ενδο-1,4-β-ξυλανάση παραγόμενη από Trichoderma viride (NIBH FERM BP4842),

                                 —

                                 βακιλλολυσίνη παραγόμενη από Bacillus amyloliquefaciens (DSM 9554) με ελάχιστη δραστικότητα:

                                 —

                                 ενδο-1,3(4)-β-γλυκανάση: 2 350  U (1)/g,

                                 —

                                 ενδο-1,4-β-γλυκανάση: 18 000  U (2)/g,

                                 —

                                 α-αμυλάση: 400 U (3)/g,

                                 —

                                 ενδο-1,4-β-ξυλανάση: 35 000  U (4)/g,

                                 —

                                 βακιλλολυσίνη 1 700  U (5)/g,

                           Σε στερεά μορφή

                        Χαρακτηρισμός της δραστικής ουσίας

                                 —

                                 ενδο-1,3(4)-β-γλυκανάση παραγόμενη από Aspergillus aculeatinus (CBS 589.94),

                                 —

                                 ενδο-1,4-β-γλυκανάση παραγόμενη από Trichoderma reesei (CBS 592.94),

                                 —

                                 α-αμυλάση παραγόμενη από Bacillus amyloliquefaciens (DSM 9553),

                                 —

                                 ενδο-1,4-β-ξυλανάση παραγόμενη από Trichoderma viride (NIBH FERM BP4842),

                                 —

                                 βακιλλολυσίνη παραγόμενη από Bacillus amyloliquefaciens (DSM 9554).

                     Κοτόπουλα προς πάχυνση
                     Κοτόπουλα εκτρεφόμενα για ωοπαραγωγή
                     Δευτερεύοντα είδη πτηνών για ωοπαραγωγή
                     Δευτερεύοντα είδη πτηνών εκτρεφόμενα για ωοπαραγωγή
                     Διακοσμητικά πτηνά
                     Χοιρίδια (απογαλακτισμένα)

                     —

                     ενδο-1,3(4)-β-γλυκανάση
                     1 175  U
                     ενδο-1,4-β-γλυκανάση
                     9 000  U
                     α-αμυλάση
                     200 U
                     ενδο-1,4-β-ξυλανάση
                     17 500  U
                     βακιλλολυσίνη
                     850 U

                     —

                                 1.

                                 Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και η σταθερότητα στη θερμική επεξεργασία.

                                 2.

                                 Προς χρήση σε απογαλακτισμένα χοιρίδια σωματικού βάρους έως 35 kg.

                                 3.

                                 Για τους χρήστες της πρόσθετης ύλης και των προμειγμάτων, οι υπεύθυνοι επιχειρήσεων ζωοτροφών θεσπίζουν επιχειρησιακές διαδικασίες και οργανωτικά μέτρα για την αντιμετώπιση των πιθανών κινδύνων μέσω της χρήσης. Όταν οι κίνδυνοι αυτοί δεν είναι δυνατό να εξαλειφθούν ή να μειωθούν στο ελάχιστο με τις εν λόγω διαδικασίες και μέτρα, η πρόσθετη ύλη και τα προμείγματα χρησιμοποιούνται με μέσα ατομικής προστασίας, μεταξύ άλλων μέσα προστασίας της αναπνοής, και του δέρματος.

                                 4.

                                 Συνιστώμενα επίπεδα χρήσης σε όρνιθες ωοπαραγωγής: ενδο-1,3(4)-β-γλυκανάση: 1 175  U· ενδο-1,4-β-γλυκανάση: 9 000  U· α-αμυλάση: 200 U· ενδο-1,4-β-ξυλανάση: 17 500  U· βακιλλολυσίνη: 850 U/kg πλήρους ζωοτροφής.

                     28 Ιουνίου 2027

                        Αναλυτική μέθοδος
                         (6)

                     Για τον προσδιορισμό στην πρόσθετη ύλη ζωοτροφών:

                                 —

                                 ενδο-1,3(4)-β-γλυκανάσης στην πρόσθετη ύλη ζωοτροφών: χρωματομετρική μέθοδος η οποία βασίζεται στην ενζυμική υδρόλυση της γλυκανάσης σε υπόστρωμα β-γλυκάνης κριθής υπό pH 7,5 και σε θερμοκρασία 30 °C,

                                 —

                                 ενδο-1,4-β-γλυκανάσης στην πρόσθετη ύλη ζωοτροφών: χρωματομετρική μέθοδος η οποία βασίζεται στην ενζυμική υδρόλυση της κυτταρινάσης σε καρβοξυμεθυλοκυτταρίνη υπό pH 4,8 και σε θερμοκρασία 50 °C,

                                 —

                                 α-αμυλάσης στην πρόσθετη ύλη ζωοτροφών: χρωματομετρική μέθοδος η οποία βασίζεται στον σχηματισμό υδατοδιαλυτών χρωματισμένων θραυσμάτων που παράγονται από τη δράση της αμυλάσης σε αμυλούχα σταυροπολυμερή υποστρώματα αζουρίνης υπό pH 7,5 και σε θερμοκρασία 37 °C,

                                 —

                                 ενδο-1,4-β-ξυλανάσης στην πρόσθετη ύλη ζωοτροφών: χρωματομετρική μέθοδος η οποία βασίζεται στην ενζυμική υδρόλυση της ξυλανάσης σε υπόστρωμα ξυλάνης σημύδας υπό pH 5,3 και σε θερμοκρασία 50 °C.

                                 —

                                 βακιλλολυσίνη: χρωματομετρική μέθοδος η οποία βασίζεται στην ελευθέρωση αζωχρώματος που προκύπτει από τη δράση της πρωτεάσης σε υπόστρωμα αζωκαζεϊνης υπό pH 7,5 και σε θερμοκρασία 37 °C.

                           Για τον προσδιορισμό σε προμείγματα και ζωοτροφές:

                                 —

                                 ενδο-1,3(4)-β-γλυκανάση μέθοδος δοκιμαστικού τρυβλίου με βάση τη διάχυση της γλυκανάσης και τον επακόλουθο αποχρωματισμό του κόκκινου υλικού άγαρος λόγω της υδρόλυσης της β-γλυκάνης,

                                 —

                                 ενδο-1,4-β-γλυκανάση: χρωματομετρική μέθοδος η οποία βασίζεται στον ποσοτικό προσδιορισμό των υδατοδιαλυτών χρωματισμένων θραυσμάτων που παράγονται από τη δράση της κυτταρινάσης σε μη υδατοδιαλυτό υπόστρωμα κυτταρίνης ενωμένης με σταυροδεσμούς με αζουρίνη,

                                 —

                                 α-αμυλάση: χρωματομετρική μέθοδος η οποία βασίζεται στον σχηματισμό υδατοδιαλυτών κυανών θραυσμάτων που παράγονται από τη δράση της αμυλάσης σε μη υδατοδιαλυτά κυανόχροα αμυλούχα σταυροπολυμερή υποστρώματα αζουρίνης,

                                 —

                                 ενδο-1,4-β-ξυλανάση: χρωματομετρική μέθοδος η οποία βασίζεται στον ποσοτικό προσδιορισμό των υδατοδιαλυτών χρωματισμένων θραυσμάτων που παράγονται από τη δράση της ξυλανάσης σε υπόστρωμα αραβινοξυλάνης σιταριού ενωμένης με σταυροδεσμούς με αζουρίνη,

                                 —

                                 βακιλλολυσίνη: μέθοδος δοκιμαστικού τρυβλίου με βάση τη διάχυση της πρωτεάσης σε θρεπτικό μέσο άγαρ αζωκαζεΐνης και την επακόλουθη υδρόλυση καζεϊνης.

                     Όλες οι γαλαπούλες
                     Όρνιθες ωοπαραγωγής
                     Δευτερεύοντα είδη πτηνών προς πάχυνση

                     ενδο-1,3(4)-β-γλυκανάση
                     588 U
                     ενδο-1,4-β-γλυκανάση
                     4 500  U
                     α-αμυλάση
                     100 U
                     ενδο-1,4-β-ξυλανάση
                     8 750  U
                     βακιλλολυσίνη
                     425 U

            (1)  1 U είναι η ποσότητα ενζύμου που ελευθερώνει 0,0056 μικρογραμμομόρια αναγωγικών σακχάρων (ισοδυνάμων γλυκόζης) από β-γλυκάνη κριθής ανά λεπτό υπό pH 7,5 και σε θερμοκρασία 30 °C.

            (2)  1 U είναι η ποσότητα ενζύμου που ελευθερώνει 0,0056 μικρογραμμομόρια αναγωγικών σακχάρων (ισοδυνάμων γλυκόζης) από καρβοξυμεθυλοκυτταρίνη ανά λεπτό υπό pH 4,8 και σε θερμοκρασία 50 °C.

            (3)  1 U είναι η ποσότητα ενζύμου που υδρολύει 1 μικρογραμμομόριο γλυκοζιτικών δεσμών μη υδατοδιαλυτού αμυλούχου πολυμερούς με σταυροδεσμούς ανά λεπτό υπό pH 7,5 και σε θερμοκρασία 37 °C.

            (4)  1 U είναι η ποσότητα ενζύμου που ελευθερώνει 0,0067 μικρογραμμομόρια αναγωγικών σακχάρων (ισοδυνάμων ξυλόζης) από ξυλάνη σημύδας ανά λεπτό υπό pH 5,3 και σε θερμοκρασία 50 °C.

            (5)  1 U είναι η ποσότητα ενζύμου που καθιστά διαλυτό 1 μικρογραμμάριο αζωκαζεΐνης σε υπόστρωμα ανά λεπτό σε pH 7,5 και σε θερμοκρασία 37 °C.

            (6)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports


title: Εκτελεστικός κανονισμός (ΕΕ) 2016/1827 της Επιτροπής, της 14ης Οκτωβρίου 2016, για την 255η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               15.10.2016

               EL

               Επίσημη Εφημερίδα της Ευρωπαϊκής Ένωσης

               L 279/90

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1827 ΤΗΣ ΕΠΙΤΡΟΠΉΣ
   της 14ης Οκτωβρίου 2016
   για την 255η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων.

               (2)

               Στις 11 Οκτωβρίου 2016, η Επιτροπή Κυρώσεων του Συμβουλίου Ασφαλείας των Ηνωμένων Εθνών (ΣΑΗΕ) αποφάσισε να αφαιρέσει ένα φυσικό πρόσωπο και να τροποποιήσει μία καταχώριση στον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να επικαιροποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Οκτωβρίου 2016.

            Για την Επιτροπή,

            εξ ονόματος του Προέδρου,

            Αναπληρωτής Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα Ι του κανονισμού (ΕΚ) αριθ. 881 /2002 τροποποιείται ως εξής:

                  1.

                  Η ακόλουθη καταχώριση υπό τον τίτλο «Φυσικά πρόσωπα» διαγράφεται:
                  «Nasir 'Abd-Al-Karim 'Abdullah Al-Wahishi (γνωστός και ως α) Nasir al-Wahishi, β) Abu Basir Nasir al-Wahishi, γ) Naser Abdel Karim al-Wahishi, δ) Nasir Abd al-Karim al-Wuhayshi, ε) Abu Basir Nasir Al-Wuhayshi, στ) Nasser Abdul- karim Abdullah al-Wouhichi, ζ) Abu Baseer al-Wehaishi, η) Abu Basir Nasser al-Wuhishi, θ) Abdul Kareem Abdullah Al-Woohaishi, ι) Nasser Abdelkarim Saleh Al Wahichi, ια) Abu Basir, ιβ) Abu Bashir]. Ημερομηνία γέννησης: α) 1.10.1976, β) 8.10.1396 (εγιριανό ημερολόγιο). Τόπος γέννησης: Υεμένη. Ιθαγένεια: Υεμένης. Αριθμός διαβατηρίου: 40483 (αριθ. διαβατηρίου Υεμένης, εκδοθέντος στις 5.1.1997). Άλλες πληροφορίες: Φέρεται ότι απεβίωσε στην Υεμένη τον Ιούνιο του 2015. Ημερομηνία κατονομασίας που αναφέρεται στο άρθρο 7δ παράγραφος 2 στοιχείο θ): 19.1.2010.».

                  2.

                  Η ακόλουθη καταχώριση υπό τον τίτλο «Φυσικά πρόσωπα» τροποποιείται ως εξής:
                  «Yazid Sufaat (γνωστός και ως α) Joe, β) Abu Zufar). Διεύθυνση: Taman Bukit Ampang, Selangor, Μαλαισία. Ημερομηνία γέννησης: 20.1.1964. Τόπος γέννησης: Johor, Μαλαισία. Ιθαγένεια: Μαλαισίας. Αριθμός διαβατηρίου: A 10472263. Αριθ. καταχώρισης στα εθνικά μητρώα: 640120-01-5529. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 9.9.2003.» αντικαθίσταται από το ακόλουθο κείμενο:
                  «Yazid Sufaat (γνωστός και ως α) Joe, β) Abu Zufar). Διεύθυνση: α) Taman Bukit Ampang, Selangor, Μαλαισία (προηγούμενη διεύθυνση) β) Μαλαισία (στη φυκακή από το 2013). Ημερομηνία γέννησης: 20.1.1964. Τόπος γέννησης: Johor, Μαλαισία. Ιθαγένεια: Μαλαισίας. Αριθμός διαβατηρίου: A 10472263. Αριθ. καταχώρισης στα εθνικά μητρώα: 640120-01-5529. Ημερομηνία κατονομασίας που αναφέρεται στο άρθρο 7δ παράγραφος 2 στοιχείο θ): 9.9.2003.».


title: Εκτελεστικός κανονισμός (ΕΕ) αριθ. 929/2014 της Επιτροπής, της 27ης Αυγούστου 2014 , για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Fungo di Borgotaro (ΠΓΕ)]

text:
               29.8.2014

               EL

               Επίσημη Εφημερίδα της Ευρωπαϊκής Ένωσης

               L 258/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 929/2014 ΤΗΣ ΕΠΙΤΡΟΠΉΣ
   της 27ης Αυγούστου 2014
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Fungo di Borgotaro (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Fungo di Borgotaro», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η τροποποίηση των προδιαγραφών πρέπει να εγκριθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Fungo di Borgotaro» (ΠΓΕ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Αυγούστου 2014.

            Για την Επιτροπή,

            εξ ονόματος του Προέδρου,

         Tonio BORG

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 (ΕΕ L 148 της 21.6.1996, σ. 1).

      (3)  ΕΕ C 122 της 25.4.2014, σ. 4.


title: Εκτελεστικός κανονισμός (ΕΕ) 2015/2063 της Επιτροπής, της 17ης Νοεμβρίου 2015, σχετικά με τη χορήγηση απεριόριστης αδασμολόγητης πρόσβασης στην Ένωση, για το 2016, σε ορισμένα εμπορεύματα καταγωγής Νορβηγίας τα οποία προκύπτουν από τη μεταποίηση γεωργικών προϊόντων που διέπονται από τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου

text:
               18.11.2015

               EL

               Επίσημη Εφημερίδα της Ευρωπαϊκής Ένωσης

               L 301/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2063 ΤΗΣ ΕΠΙΤΡΟΠΉΣ
   της 17ης Νοεμβρίου 2015
   σχετικά με τη χορήγηση απεριόριστης αδασμολόγητης πρόσβασης στην Ένωση, για το 2016, σε ορισμένα εμπορεύματα καταγωγής Νορβηγίας τα οποία προκύπτουν από τη μεταποίηση γεωργικών προϊόντων που διέπονται από τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών (ΕΚ) αριθ. 1216/2009 και (ΕΚ) αριθ. 614/2009 του Συμβουλίου (1), και ιδίως το άρθρο 16 παράγραφος 1 στοιχείο α),
   Έχοντας υπόψη την απόφαση 2004/859/ΕΚ του Συμβουλίου, της 25ης Οκτωβρίου 2004, σχετικά με τη σύναψη συμφωνίας υπό μορφήν ανταλλαγής επιστολών μεταξύ της Ευρωπαϊκής Κοινότητας και του Βασιλείου της Νορβηγίας όσον αφορά το πρωτόκολλο 2 της διμερούς συμφωνίας ελευθέρων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας (2), και ιδίως το άρθρο 3,
   Εκτιμώντας τα ακόλουθα:

               (1)

               Το πρωτόκολλο 2 της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας της 14ης Μαΐου 1973 (3) («διμερής συμφωνία ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας») και το πρωτόκολλο 3 της συμφωνίας για τον ΕΟΧ (4) καθορίζουν το καθεστώς συναλλαγών ορισμένων γεωργικών προϊόντων και μεταποιημένων γεωργικών προϊόντων μεταξύ των συμβαλλόμενων μερών.

               (2)

               Το πρωτόκολλο 3 της συμφωνίας για τον ΕΟΧ προβλέπει μηδενικό δασμό για νερά με προσθήκη ζάχαρης ή άλλων γλυκαντικών ή αρωματισμένα, που έχουν ταξινομηθεί στον κωδικό ΣΟ 2202 10 00, και άλλα μη αλκοολούχα ποτά που δεν περιέχουν προϊόντα των κλάσεων 0401 ως 0404 ή λιπαρές ύλες που προέρχονται από προϊόντα των κλάσεων 0401 ως 0404, που έχουν ταξινομηθεί στον κωδικό ΣΟ 2202 90 10.

               (3)

               Ο μηδενικός δασμός για τα εν λόγω νερά και άλλα ποτά έχει ανασταλεί προσωρινά, για απεριόριστο χρονικό διάστημα, για τη Νορβηγία με τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Νορβηγίας σχετικά με το πρωτόκολλο 2 της διμερούς συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας (5) (που αναφέρεται στο εξής ως «η συμφωνία υπό μορφή ανταλλαγής επιστολών»), η οποία εγκρίθηκε με την απόφαση 2004/859/ΕΚ. Σύμφωνα με τη συμφωνία υπό μορφή ανταλλαγής επιστολών, οι εισαγωγές με τελωνειακή ατέλεια εμπορευμάτων των κωδικών ΣΟ 2202 10 00 και ex 2202 90 10 που προέρχονται από τη Νορβηγία επιτρέπονται μόνο μέσα στα όρια της ποσόστωσης τελωνειακής ατέλειας. Για τις εισαγωγές που υπερβαίνουν τις ποσοστώσεις καταβάλλεται δασμός.

               (4)

               Εξάλλου, η συμφωνία υπό μορφή ανταλλαγής επιστολών απαιτεί να χορηγηθεί στα εν λόγω προϊόντα απεριόριστη αδασμολόγητη πρόσβαση στην Ένωση, εάν η δασμολογική ποσόστωση δεν έχει εξαντληθεί έως την 31η Οκτωβρίου του προηγούμενου έτους. Σύμφωνα με τα στοιχεία που παρασχέθηκαν στην Επιτροπή, η ετήσια ποσόστωση για το 2015 για τα εν λόγω νερά και ποτά που ανοίχθηκε με τον εκτελεστικό κανονισμό (ΕΕ) αριθ. 1130/2014 της Επιτροπής (6) δεν εξαντλήθηκε έως την 31η Οκτωβρίου 2015. Επομένως, στα εν λόγω προϊόντα θα πρέπει να χορηγηθεί απεριόριστη αδασμολόγητη πρόσβαση στην Ένωση από την 1η Ιανουαρίου έως την 31η Δεκεμβρίου 2016.

               (5)

               Ως εκ τούτου, η προσωρινή αναστολή του αδασμολόγητου καθεστώτος που εφαρμόζεται δυνάμει του πρωτοκόλλου 2 της διμερούς συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας δεν εφαρμόζεται για το έτος 2016.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για οριζόντια θέματα σχετικά με το εμπόριο μεταποιημένων γεωργικών προϊόντων μη υπαγομένων στο παράρτημα I,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Από την 1η Ιανουαρίου έως την 31η Δεκεμβρίου 2016, στα εμπορεύματα που ταξινομούνται στον κωδικό ΣΟ 2202 10 00 (νερά, στα οποία περιλαμβάνονται και τα μεταλλικά και τα αεριούχα νερά, με προσθήκη ζάχαρης ή άλλων γλυκαντικών ή αρωματισμένα) και στους κωδικούς ex 2202 90 11, ex 2202 90 15 και ex 2202 90 19 [άλλα μη αλκοολούχα ποτά που περιέχουν ζάχαρη (ζαχαρόζη και ιμβερτοποιήμενο ζάχαρο) — υποδιαιρέσεις Taric 11 και 19], καταγωγής Νορβηγίας, χορηγείται απεριόριστη αδασμολόγητη πρόσβαση στην Ένωση.
   2.   Οι κανόνες καταγωγής που ισχύουν για τα εμπορεύματα της παραγράφου 1 είναι εκείνοι που ορίζονται στο πρωτόκολλο 3 της συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, της 14ης Μαΐου 1973.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Νοεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 150 της 20.5.2014, σ. 1.

      (2)  ΕΕ L 370 της 17.12.2004, σ. 70.

      (3)  ΕΕ L 171 της 27.6.1973, σ. 2.

      (4)  ΕΕ L 1 της 3.1.1994, σ. 3.

      (5)  ΕΕ L 370 της 17.12.2004, σ. 72.

      (6)  Εκτελεστικός κανονισμός (ΕΕ) αριθ. 1130/2014 της Επιτροπής, της 22ας Οκτωβρίου 2014, σχετικά με το άνοιγμα δασμολογικής ποσόστωσης, για το 2015, για τις εισαγωγές στην Ευρωπαϊκή Ένωση ορισμένων εμπορευμάτων καταγωγής Νορβηγίας τα οποία προκύπτουν από τη μεταποίηση γεωργικών προϊόντων που διέπονται από τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου (ΕΕ L 305 της 24.10.2014, σ. 104).


title: Εκτελεστικός κανονισμός (ΕΕ) αριθ. 952/2011 της Επιτροπής, της 23ης Σεπτεμβρίου 2011 , σχετικά με την έκδοση πιστοποιητικών εισαγωγής ρυζιού στο πλαίσιο των δασμολογικών ποσοστώσεων που ανοίχθηκαν για την υποπερίοδο του Σεπτεμβρίου 2011 με τον κανονισμό (ΕΚ) αριθ. 327/98

text:
               24.9.2011

               EL

               Επίσημη Εφημερίδα της Ευρωπαϊκής Ένωσης

               L 247/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 952/2011 ΤΗΣ ΕΠΙΤΡΟΠΉΣ
   της 23ης Σεπτεμβρίου 2011
   σχετικά με την έκδοση πιστοποιητικών εισαγωγής ρυζιού στο πλαίσιο των δασμολογικών ποσοστώσεων που ανοίχθηκαν για την υποπερίοδο του Σεπτεμβρίου 2011 με τον κανονισμό (ΕΚ) αριθ. 327/98
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2,
   τον κανονισμό (ΕΚ) αριθ. 327/98 της Επιτροπής, της 10ης Φεβρουαρίου 1998, για το άνοιγμα και τον τρόπο διαχείρισης ορισμένων δασμολογικών ποσοστώσεων εισαγωγής ρυζιού και θραυσμάτων ρυζιού (3), και ιδίως το άρθρο 5 πρώτο εδάφιο,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 327/98 άνοιξε ορισμένες δασμολογικές ποσοστώσεις εισαγωγής ρυζιού και θραυσμάτων ρυζιού και καθόρισε τον τρόπο διαχείρισης των ποσοστώσεων αυτών που κατανέμονται ανά χώρα καταγωγής και υποδιαιρούνται σε πολλές υποπεριόδους σύμφωνα με το παράρτημα IX του εν λόγω κανονισμού.

               (2)

               Η υποπερίοδος του μηνός Σεπτεμβρίου είναι η τέταρτη υποπερίοδος για τις ποσοστώσεις που προβλέπονται στο άρθρο 1 παράγραφος 1 στοιχείο α) του κανονισμού (ΕΚ) αριθ. 327/98 και η τρίτη υποπερίοδος για τις ποσοστώσεις που προβλέπονται στο στοιχείο δ) της εν λόγω παραγράφου και η πρώτη υποπερίοδος για την ποσόστωση που προβλέπεται στο στοιχείο ε) της εν λόγω παραγράφου.

               (3)

               Από την κοινοποίηση βάσει του άρθρου 8 στοιχείο α) του κανονισμού (ΕΚ) αριθ. 327/98 προκύπτει ότι για την (τις) ποσόστωση(-σεις) που φέρει(-ουν) τον (τους) αύξοντα(-ες) αριθμό(-ούς) 09.4112 — 09.4168, οι αιτήσεις που υποβλήθηκαν κατά τις δέκα πρώτες εργάσιμες ημέρες του μηνός Σεπτεμβρίου 2011, σύμφωνα με το άρθρο 4 παράγραφος 1 του εν λόγω κανονισμού, αφορούν ποσότητα η οποία υπερβαίνει τη διαθέσιμη ποσότητα. Ως εκ τούτου, πρέπει να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες για τη (τις) σχετική(-ές) ποσόστωση(-σεις).

               (4)

               Από την προαναφερόμενη κοινοποίηση προκύπτει επίσης ότι για την (τις) ποσόστωση(-σεις) που φέρει(-ουν) τον (τους) αύξοντα(-ες) αριθμό(-ούς) 09.4127 — 09.4128 — 09.4129 — 09.4130 — 09.4116 — 09.4117 — 09.4118,οι αιτήσεις που υποβλήθηκαν κατά τις δέκα πρώτες εργάσιμες ημέρες του μηνός Σεπτεμβρίου 2011, σύμφωνα με το άρθρο 4 παράγραφος 1 του κανονισμού (ΕΚ) αριθ. 327/98, αφορούν ποσότητα κατώτερη (ή ίση) με τη διαθέσιμη ποσότητα.

               (5)

               Η (οι) ποσότητα(-ες) που δεν έχει(-ουν) χρησιμοποιηθεί για την υποπερίοδο του Σεπτεμβρίου της (των) ποσόστωσης(-εων) που φέρει(-ουν) τον (τους) αύξοντα(-ες) αριθμό(-ούς) 09.4127 – 09.4128 – 09.4129 – 09.4130 μεταφέρεται(-ονται) στην ποσόστωση που φέρει τον αύξοντα αριθμό 09.4138 για την επόμενη υποπερίοδο ποσόστωσης σύμφωνα με το άρθρο 2 του κανονισμού (ΕΚ) αριθ. 327/98.

               (6)

               Ως εκ τούτου, κρίνεται σκόπιμο να καθοριστεί(-ούν) για την (τις) ποσόστωση(-σεις) που φέρει(-ουν) τον (τους) αύξοντα(-ες) αριθμό(-ούς) 09.4138 και 09.4168 η (οι) συνολική(-ές) διαθέσιμη(-ες) ποσότητα(-ες) για την επόμενη υποπερίοδο των ποσοστώσεων σύμφωνα με το άρθρο 5 πρώτο εδάφιο του κανονισμού (ΕΚ) αριθ. 327/98.

               (7)

               Για να εξασφαλιστεί η αποτελεσματική διαχείριση της διαδικασίας έκδοσης πιστοποιητικών εισαγωγής, ο παρών κανονισμός πρέπει να αρχίσει να ισχύει αμέσως μετά τη δημοσίευσή του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τις αιτήσεις πιστοποιητικών εισαγωγής ρυζιού στο πλαίσιο της (των) ποσόστωσης(-εων) που φέρει(-ουν) τον (τους) αύξοντα(-ες) αριθμό(-ούς) 09.4112 — 09.4168 που αναφέρονται στον κανονισμό (ΕΚ) αριθ. 327/98, οι οποίες υποβλήθηκαν κατά τις δέκα πρώτες εργάσιμες ημέρες του μηνός Σεπτεμβρίου 2011, εκδίδονται πιστοποιητικά για τις αιτούμενες ποσότητες στις οποίες εφαρμόζεται(-ονται) ο (οι) συντελεστής(-ές) κατανομής που καθορίζεται(-ονται) στο παράρτημα του παρόντος κανονισμού.
   2.   Η (οι) συνολική(-ές) διαθέσιμη(-ες) ποσότητα(-ες), στο πλαίσιο της (των) ποσόστωσης(-εων) που φέρει(-ουν) τον (τους) αύξοντα(-ες) αριθμό(-ούς) 09.4138 και 09.4168, που αναφέρεται(-ονται) στον κανονισμό (ΕΚ) αριθ. 327/98 για την επόμενη υποπερίοδο ποσόστωσης, καθορίζεται(-ονται) στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Σεπτεμβρίου 2011.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 238 της 1.9.2006, σ. 13.

      (3)  ΕΕ L 37 της 11.2.1998, σ. 5.

      ΠΑΡΑΡΤΗΜΑ

         Ποσότητες που κατανέμονται για την υποπερίοδο του μηνός Σεπτεμβρίου 2011 και συνολικές διαθέσιμες ποσότητες για την επόμενη υποπερίοδο, κατ’ εφαρμογή του κανονισμού (ΕΚ) αριθ. 327/98

      α)   Ποσόστωση λευκασμένου ή ημιλευκασμένου ρυζιού του κωδικού ΣΟ 1006 30 που προβλέπεται στο άρθρο 1 παράγραφος 1 στοιχείο α) του κανονισμού (ΕΚ) αριθ. 327/98:

                  Καταγωγή

                  Αύξων αριθμός

                  Συντελεστής κατανομής για την υποπερίοδο του μηνός Σεπτεμβρίου 2011

                  Συνολικές διαθέσιμες ποσότητες για την υποπερίοδο του μηνός Οκτωβρίου 2011
                  (σε kg)

                  Ηνωμένες Πολιτείες Αμερικής

                  09.4127

                  — (1)

                  Ταϊλάνδη

                  09.4128

                  — (1)

                  Αυστραλία

                  09.4129

                  — (1)

                  Άλλες χώρες καταγωγής

                  09.4130

                  — (2)

                  Όλες οι χώρες

                  09.4138

                  705 795

      β)   Δασμολογική ποσόστωση λευκασμένου ή ημιλευκασμένου ρυζιού του κωδικού ΣΟ 1006 30 που προβλέπεται στο άρθρο 1 παράγραφος 1 στοιχείο δ) του κανονισμού (ΕΚ) αριθ. 327/98:

                  Καταγωγή

                  Αύξων αριθμός

                  Συντελεστής κατανομής για την υποπερίοδο του μηνός Σεπτεμβρίου 2011

                  Ταϊλάνδη

                  09.4112

                  8,333333 %

                  Ηνωμένες Πολιτείες Αμερικής

                  09.4116

                  — (3)

                  Ινδία

                  09.4117

                  — (3)

                  Πακιστάν

                  09.4118

                  — (3)

                  Άλλες χώρες καταγωγής

                  09.4119

                  — (4)

                  Όλες οι χώρες

                  09.4166

                  — (4)

      γ)   Δασμολογική ποσόστωση θραυσμάτων ρυζιού του κωδικού ΣΟ 1006 40 που προβλέπεται στο άρθρο 1 παράγραφος 1 στοιχείο ε) του κανονισμού (ΕΚ) αριθ. 327/98:

                  Καταγωγή

                  Αύξων αριθμός

                  Συντελεστής κατανομής για την υποπερίοδο του μηνός Σεπτεμβρίου 2011

                  Συνολικές διαθέσιμες ποσότητες για την υποπερίοδο του μηνός Οκτωβρίου 2011
                  (σε kg)

                  Όλες οι χώρες

                  09.4168

                  1,260196 %

                  0

         (1)  Οι αιτήσεις αφορούν ποσότητες κατώτερες ή ίσες με τις διαθέσιμες ποσότητες: γίνονται, άρα, αποδεκτές όλες οι αιτήσεις.

         (2)  Δεν εφαρμόζεται ο συντελεστής κατανομής για την εν λόγω υποπερίοδο: δεν έχει γνωστοποιηθεί στην Επιτροπή καμία αίτηση πιστοποιητικού.

         (3)  Δεν εφαρμόζεται ο συντελεστής κατανομής για την εν λόγω υποπερίοδο: δεν έχει γνωστοποιηθεί στην Επιτροπή καμία αίτηση πιστοποιητικού.

         (4)  Δεν υπάρχουν πλέον διαθέσιμες ποσότητες για την εν λόγω υποπερίοδο.


title: Εκτελεστικός κανονισμός (ΕΕ) 2015/360 της Επιτροπής, της 5ης Μαρτίου 2015 , σχετικά με το άνοιγμα ιδιωτικής αποθεματοποίησης για το χοίρειο κρέας και τον εκ των προτέρων καθορισμό του ποσού της ενίσχυσης

text:
               6.3.2015

               EL

               Επίσημη Εφημερίδα της Ευρωπαϊκής Ένωσης

               L 62/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/360 ΤΗΣ ΕΠΙΤΡΟΠΉΣ
   της 5ης Μαρτίου 2015
   σχετικά με το άνοιγμα ιδιωτικής αποθεματοποίησης για το χοίρειο κρέας και τον εκ των προτέρων καθορισμό του ποσού της ενίσχυσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 18 παράγραφος 2, το άρθρο 20 στοιχεία γ), ια), ιβ), ιγ) και ιδ) και το άρθρο 223 παράγραφος 3 στοιχείο γ),
   Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (2), και ιδίως το άρθρο 4 παράγραφος 2,
   Εκτιμώντας τα ακόλουθα:

               (1)

               Το άρθρο 17 πρώτο εδάφιο στοιχείο η) του κανονισμού (ΕΕ) αριθ. 1308/2013 προβλέπει τη δυνατότητα χορήγησης ενίσχυσης στην ιδιωτική αποθεματοποίηση για το χοίρειο κρέας.

               (2)

               Οι μέσες καταγραφόμενες τιμές στην αγορά της Ένωσης ήταν κάτω από τις κατώτατες τιμές αναφοράς, όπως ορίζεται στο άρθρο 7 παράγραφος 1 στοιχείο στ) του κανονισμού (ΕΕ) αριθ. 1308/2013 για περισσότερες από 18 διαδοχικές εβδομάδες και έχουν σημαντικό αρνητικό αντίκτυπο στα περιθώρια του τομέα του χοιρείου κρέατος. Η συνεχιζόμενη δύσκολη κατάσταση της αγοράς θέτει σε κίνδυνο τη χρηματοοικονομική σταθερότητα πολλών γεωργικών εκμεταλλεύσεων. Η προσωρινή απομάκρυνση του χοιρείου κρέατος από την αγορά κρίνεται αναγκαία για την αποκατάσταση της ισορροπίας της αγοράς και την αύξηση των τιμών. Ως εκ τούτου, κρίνεται σκόπιμο να χορηγηθεί ενίσχυση για την ιδιωτική αποθεματοποίηση χοιρείου κρέατος και να καθοριστεί το ποσό της ενίσχυσης εκ των προτέρων.

               (3)

               Με τον κανονισμό (ΕΚ) αριθ. 826/2008 (3) της Επιτροπής θεσπίστηκαν κοινοί κανόνες εφαρμογής καθεστώτων ενίσχυσης στην ιδιωτική αποθεματοποίηση.

               (4)

               Σύμφωνα με το άρθρο 6 του κανονισμού (ΕΚ) αριθ. 826/2008, η ενίσχυση που καθορίζεται εκ των προτέρων πρέπει να χορηγείται σύμφωνα με τους λεπτομερείς κανόνες και τους όρους που προβλέπονται στο κεφάλαιο III του εν λόγω κανονισμού.

               (5)

               Για τη διευκόλυνση της διαχείρισης του μέτρου, τα προϊόντα χοιρείου κρέατος θα πρέπει να κατατάσσονται σε κατηγορίες σύμφωνα με ομοιότητες όσον αφορά το επίπεδο των δαπανών αποθεματοποίησης.

               (6)

               Για τη διευκόλυνση των εργασιών ελέγχου και των διοικητικών εργασιών που προκύπτουν από τη σύναψη συμβάσεων, κρίνεται σκόπιμο να καθοριστούν οι ελάχιστες ποσότητες προϊόντων που πρέπει να αφορά κάθε αίτηση.

               (7)

               Κρίνεται σκόπιμο να καθοριστεί εγγύηση για να εξασφαλιστεί ότι οι επιχειρηματίες πληρούν τις συμβατικές τους υποχρεώσεις και ότι το μέτρο θα έχει το επιθυμητό αποτέλεσμα στην αγορά.

               (8)

               Το άρθρο 35 του κανονισμού (ΕΚ) αριθ. 826/2008 προβλέπει τις πληροφορίες τις οποίες τα κράτη μέλη πρέπει να κοινοποιούν στην Επιτροπή. Είναι σκόπιμο να θεσπιστούν ορισμένοι ειδικοί κανόνες σχετικά με τη συχνότητα των κοινοποιήσεων όσον αφορά τις ποσότητες για τις οποίες υποβάλλεται αίτηση στο πλαίσιο του παρόντος κανονισμού.

               (9)

               Η επιτροπή για την κοινή οργάνωση γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   1.   Ο παρών κανονισμός προβλέπει ενίσχυση στην ιδιωτική αποθεματοποίηση για το χοίρειο κρέας, όπως αναφέρεται στο άρθρο 17 πρώτο εδάφιο στοιχείο η) του κανονισμού (ΕΕ) αριθ. 1308/2013.
   2.   Ο κατάλογος των κατηγοριών προϊόντων που είναι επιλέξιμα για ενίσχυση και τα σχετικά ποσά περιλαμβάνονται στο παράρτημα του παρόντος κανονισμού.
   3.   Εφαρμόζεται ο κανονισμός (ΕΚ) αριθ. 826/2008, πλην αντιθέτων διατάξεων του παρόντος κανονισμού.
   Άρθρο 2
   Υποβολή αιτήσεων
   1.   Από τις 9 Μαρτίου 2015 μπορούν να υποβάλλονται αιτήσεις ενίσχυσης στην ιδιωτική αποθεματοποίηση για τις κατηγορίες προϊόντων χοιρείου κρέατος που είναι επιλέξιμες για ενίσχυση δυνάμει του άρθρου 1.
   2.   Οι αιτήσεις αφορούν περίοδο αποθεματοποίησης 90, 120 ή 150 ημερών.
   3.   Κάθε αίτηση αφορά μία μόνο από τις κατηγορίες προϊόντων που απαριθμούνται στο παράρτημα, αναφέροντας τον σχετικό κωδικό ΣΟ εντός της κατηγορίας αυτής.
   4.   Κάθε αίτηση αφορά ελάχιστη ποσότητα τουλάχιστον 10 τόνων προϊόντων χωρίς κόκκαλα και 15 τόνων άλλων προϊόντων.
   Άρθρο 3
   Εγγυήσεις
   Το ποσό της εγγύησης, ανά τόνο προϊόντος, που πρέπει να συσταθεί σύμφωνα με το άρθρο 16 παράγραφος 2 στοιχείο θ) του κανονισμού (ΕΚ) αριθ. 826/2008 είναι ίσο με το 20 % των ποσών της ενίσχυσης που καθορίζονται στις στήλες 3, 4 και 5 του πίνακα που περιέχεται στο παράρτημα του παρόντος κανονισμού.
   Άρθρο 4
   Συχνότητα των κοινοποιήσεων των ποσοτήτων για τις οποίες υποβάλλεται αίτηση
   Τα κράτη μέλη κοινοποιούν στην Επιτροπή δύο φορές την εβδομάδα τις ποσότητες για τις οποίες έχουν υποβληθεί αιτήσεις για τη σύναψη συμβάσεων, ως εξής:

               α)

               κάθε Δευτέρα έως τις 12:00 (ώρα Βρυξελλών) τις ποσότητες για τις οποίες έχουν υποβληθεί αιτήσεις την Πέμπτη και την Παρασκευή της προηγούμενης εβδομάδας·

               β)

               κάθε Πέμπτη έως τις 12:00 (ώρα Βρυξελλών) τις ποσότητες για τις οποίες έχουν υποβληθεί αιτήσεις τη Δευτέρα, την Τρίτη και την Τετάρτη της ίδιας εβδομάδας.

         Άρθρο 5
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Μαρτίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  ΕΕ L 346 της 20.12.2013, σ. 12.

      (3)  Κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (ΕΕ L 223 της 21.8.2008, σ. 3).

      ΠΑΡΑΡΤΗΜΑ

                  Κατηγορίες προϊόντων

                  Προϊόντα για τα οποία χορηγούνται ενισχύσεις

                  Ποσά των ενισχύσεων για την περίοδο αποθεματοποίησης
                  (EUR/τόνο)

                  90 ημέρες

                  120 ημέρες

                  150 ημέρες

                  1

                  2

                  3

                  4

                  5

                     Κατηγορία 1

                  230

                  243

                  257

                  ex 0203 11 10

                  Μισά σφάγια, που παρουσιάζονται χωρίς μπροστινά πόδια, ουρά, νεφρό, διάφραγμα και νωτιαίο μυελό (1)

                     Κατηγορία 2

                  254

                  266

                  278

                  ex 0203 12 11

                  Χοιρομέρια (ζαμπόν)

                  ex 0203 12 19

                  Ωμοπλάτες

                  ex 0203 19 11

                  Μπροστινά μέρη

                  ex 0203 19 13

                  Θωρακο-οσφυϊκή χώρα, με ή χωρίς σβέρκο, ή σβέρκοι μόνοι τους, θωρακο-οσφυϊκή χώρα, με ή χωρίς κιλότο (2)
                      (3)

                     Κατηγορία 3

                  281

                  293

                  305

                  ex 0203 19 55

                  Χοιρομέρια (ζαμπόν), ωμοπλάτες, μπροστινά μέρη, θωρακο-οσφυϊκή χώρα με ή χωρίς σβέρκο, ή σβέρκοι μόνοι τους, θωρακο-οσφυϊκή χώρα, με ή χωρίς κιλότο, χωρίς κόκαλα (2)
                      (3)

                     Κατηγορία 4

                  210

                  221

                  233

                  ex 0203 19 15

                  Κοιλιακή χώρα (πανσέτα) ως έχει ή σε τετράγωνη τομή

                     Κατηγορία 5

                  226

                  238

                  254

                  ex 0203 19 55

                  Κοιλιακή χώρα (πανσέτα), ως έχει ή σε τετράγωνη τομή, χωρίς το δέρμα και τις πλευρές

                     Κατηγορία 6

                  228

                  241

                  254

                  ex 0203 19 55

                  Μέρη που αντιστοιχούν στα «μεσαία», με ή χωρίς το δέρμα ή το λαρδί, χωρίς κόκαλα (4)

         (1)  Μπορεί επίσης να χορηγηθεί ενίσχυση για μισά σφάγια τα οποία παρουσιάζονται ως τεμάχια «Wiltshire», δηλαδή χωρίς κεφάλι, μάγουλο, λαιμό, πόδια, ουρά, περινεφρικό λίπος, νεφρό, φιλέτο, πλάτη (σπάλα), στέρνο, σπονδυλική στήλη, λαγόνιο κόκαλο και διάφραγμα.

         (2)  Η θωρακο-οσφυϊκή χώρα και οι σβέρκοι νοούνται με ή χωρίς το δέρμα, το λαρδί όμως δεν πρέπει να υπερβαίνει τα 25 mm πάχους.

         (3)  Η συμβατική ποσότητα μπορεί να καλύπτει όλους τους συνδυασμούς των προϊόντων που αναφέρονται.

         (4)  Η ίδια παρουσίαση με εκείνη των προϊόντων που υπάγονται στον κωδικό ΣΟ 0210 19 20.


title: Εκτελεστικός κανονισμός (ΕΕ) αριθ. 735/2014 της Επιτροπής, της 4ης Ιουλίου 2014 , για τη 216η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα

text:
               5.7.2014

               EL

               Επίσημη Εφημερίδα της Ευρωπαϊκής Ένωσης

               L 198/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 735/2014 ΤΗΣ ΕΠΙΤΡΟΠΉΣ
   της 4ης Ιουλίου 2014
   για τη 216η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Στις 26 Ιουνίου 2014, η Επιτροπή Κυρώσεων του Συμβουλίου Ασφαλείας των Ηνωμένων Εθνών (ΣΑΗΕ) αποφάσισε να προσθέσει ένα φυσικό πρόσωπο και μια οντότητα στον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων.

               (3)

               Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να επικαιροποιηθεί αναλόγως.

               (4)

               Για να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, ο κανονισμός θα πρέπει να τεθεί σε ισχύ πάραυτα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Ιουλίου 2014.

            Για την Επιτροπή,

            εξ ονόματος του Προέδρου,

            ο Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 881/2002 τροποποιείται ως εξής:

                  (1)

                  Η ακόλουθη καταχώριση προστίθεται υπό τον τίτλο «Φυσικά πρόσωπα»:
                  «Shekau Mohammed Abubakar (γνωστός και ως α) Abubakar Shekau· β) Abu Mohammed Abubakar bin Mohammed· γ) Abu Muhammed Abubakar bi Mohammed· δ) Shekau· ε) Shehu· στ) Shayku· ζ) Imam Darul Tauhid· η) Imam Darul Tawheed). Τίτλος: Ιμάμης. Ιδιότητα: Ηγέτης της Jama'atu Ahlis Sunna Lidda'Awati Wal-Jihad (Boko Haram). Ημερομηνία γέννησης: 1969. Τόπος γέννησης: Shekau Village, Yobe State, Νιγηρία. Εθνικότητα: νιγηριανή. Διεύθυνση: Νιγηρία. Άλλες πληροφορίες: α) Φυσική περιγραφή: χρώμα οφθαλμών: μαύρο· χρώμα μαλλιών: μαύρο· β) Φωτογραφία διαθέσιμη για καταχώριση σε Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 26.6.2014.»

                  (2)

                  Η ακόλουθη καταχώριση προστίθεται υπό τον τίτλο «Νομικά πρόσωπα, ομάδες και οντότητες»:
                  «Ansarul Muslimina Fi Biladis Sudan (γνωστή και ως: α) Ansaru· β) Ansarul Muslimina fi Biladis Sudan· γ) Jama'atu Ansaril Muslimina fi Biladis Sudan (JAMBS)· δ) Jama'atu Ansarul Muslimina fi Biladis-Sudan (JAMBS)· ε) Jamma'atu Ansarul Muslimina fi Biladis-Sudan (JAMBS)· στ) Vanguards for the Protection of Muslims in Black Africa· ζ) Vanguard for the Protection of Muslims in Black Africa). Διεύθυνση: Νιγηρία. Άλλες πληροφορίες: α) Η ομάδα συγκροτήθηκε το 2012· β) Δραστηριοποιείται στη Νιγηρία. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 26.6.2014.»


title: Εκτελεστικός κανονισμός (ΕΕ) 2015/2044 του Συμβουλίου, της 16ης Νοεμβρίου 2015, περί εφαρμογής του άρθρου 13 του κανονισμού (ΕΕ) αριθ. 356/2010 που επιβάλλει ορισμένα συγκεκριμένα περιοριστικά μέτρα κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία

text:
               17.11.2015

               EL

               Επίσημη Εφημερίδα της Ευρωπαϊκής Ένωσης

               L 300/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2044 ΤΟΥ ΣΥΜΒΟΥΛΊΟΥ
   της 16ης Νοεμβρίου 2015
   περί εφαρμογής του άρθρου 13 του κανονισμού (ΕΕ) αριθ. 356/2010 που επιβάλλει ορισμένα συγκεκριμένα περιοριστικά μέτρα κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 356/2010 του Συμβουλίου, της 26ης Απριλίου 2010, για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία (1), και ιδίως το άρθρο 13,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 26 Απριλίου 2010 το Συμβούλιο εξέδωσε τον κανονισμό (ΕΕ) αριθ. 356/2010.

               (2)

               Στις 11 Μαρτίου 2014 η Επιτροπή του Συμβουλίου Ασφαλείας των Ηνωμένων Εθνών, που έχει συσταθεί κατ' εφαρμογή των αποφάσεων του Συμβουλίου Ασφαλείας των Ηνωμένων Εθνών (ΑΣΑΗΕ) 751 (1992) και ΑΣΑΗΕ 1907 (2009), διέγραψε ένα πρόσωπο από τον κατάλογο των προσώπων που υπόκεινται στα περιοριστικά μέτρα τα οποία εκτίθενται στις παραγράφους 1, 3 και 7 της ΑΣΑΗΕ 1844 (2008) του Συμβουλίου Ασφαλείας.

               (3)

               Το παράρτημα Ι του κανονισμού (ΕΚ) αριθ. 356/2010 πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (ΕΕ) αριθ. 356/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Νοεμβρίου 2015.

            Για το Συμβούλιο

            Η Πρόεδρος

         F. MOGHERINI

      (1)  ΕΕ L 105 της 27.4.2010, σ. 1.

      ΠΑΡΑΡΤΗΜΑ
      Διαγράφεται η καταχώριση στο παράρτημα Ι του κανονισμού (EΚ) αριθ. 356/2010 για το εξής πρόσωπο:
      Jim'ale, Ali Ahmed Nur


title: Εκτελεστικός κανονισμός (ΕΕ) αριθ. 318/2011 της Επιτροπής, της 31ης Μαρτίου 2011 , σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

text:
               1.4.2011

               EL

               Επίσημη Εφημερίδα της Ευρωπαϊκής Ένωσης

               L 86/65

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 318/2011 ΤΗΣ ΕΠΙΤΡΟΠΉΣ
   της 31ης Μαρτίου 2011
   σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2), και ιδίως το άρθρο 138 παράγραφος 1,
   Εκτιμώντας τα ακόλουθα:
   Ο κανονισμός (ΕΚ) αριθ. 1580/2007 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών κατά την εισαγωγή από τρίτες χώρες, για τα προϊόντα και τις περιόδους που ορίζονται στο παράρτημα XV μέρος A, του εν λόγω κανονισμού,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές κατά την εισαγωγή που αναφέρονται στο άρθρο 138 του κανονισμού (ΕΚ) αριθ. 1580/2007 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την 1η Απριλίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαρτίου 2011.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 350 της 31.12.2007, σ. 1.

      ΠΑΡΑΡΤΗΜΑ
      Κατ’ αποκοπή τιμές κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

                  (EUR/100 kg)

                  Κωδικός ΣΟ

                  Κωδικός των τρίτων χωρών (1)

                  Κατ’ αποκοπή τιμή κατά την εισαγωγή

                  0702 00 00

                  IL

                  61,9

                  JO

                  68,6

                  MA

                  52,9

                  TN

                  106,6

                  TR

                  79,8

                  ZZ

                  74,0

                  0707 00 05

                  EG

                  158,2

                  TR

                  141,6

                  ZZ

                  149,9

                  0709 90 70

                  MA

                  38,2

                  TR

                  121,7

                  ZA

                  28,9

                  ZZ

                  62,9

                  0805 10 20

                  EG

                  53,3

                  IL

                  76,5

                  MA

                  52,7

                  TN

                  50,9

                  TR

                  69,5

                  ZZ

                  60,6

                  0805 50 10

                  TR

                  47,7

                  ZZ

                  47,7

                  0808 10 80

                  AR

                  81,5

                  BR

                  80,8

                  CA

                  87,6

                  CL

                  92,6

                  CN

                  85,4

                  MK

                  45,6

                  US

                  130,8

                  UY

                  70,6

                  ZA

                  90,1

                  ZZ

                  85,0

                  0808 20 50

                  AR

                  85,2

                  CL

                  148,7

                  CN

                  58,5

                  US

                  79,9

                  ZA

                  97,9

                  ZZ

                  94,0

         (1)  Ονοματολογία των χωρών που ορίζεται από τον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2017/1111 της Επιτροπής, της 22ας Ιουνίου 2017, για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα υποβολής πληροφοριών σχετικά με τις κυρώσεις και τα μέτρα σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

text:
                  23.6.2017

                  EL

                  Επίσημη Εφημερίδα της Ευρωπαϊκής Ένωσης

                  L 162/14

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1111 ΤΗΣ ΕΠΙΤΡΟΠΉΣ
      της 22ας Ιουνίου 2017
      για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα υποβολής πληροφοριών σχετικά με τις κυρώσεις και τα μέτρα σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 71 παράγραφος 7,
      Εκτιμώντας τα ακόλουθα:

                  (1)

                  Είναι σκόπιμο να καθοριστούν κοινές διαδικασίες και έντυπα για την υποβολή πληροφοριών από τις αρμόδιες αρχές στην Ευρωπαϊκή Αρχή Κινητών Αξιών και Αγορών (ΕΑΚΑΑ) σχετικά με τις κυρώσεις και τα μέτρα που αναφέρονται στο άρθρο 71 της οδηγίας 2014/65/ΕΕ.

                  (2)

                  Για να διευκολυνθεί η επικοινωνία μεταξύ των αρμόδιων αρχών και της ΕΑΚΑΑ και να αποφεύγονται περιττές καθυστερήσεις ή αποτυχημένες υποβολές αναφορών, κάθε αρμόδια αρχή θα πρέπει να ορίσει ένα σημείο επαφής ειδικά για σκοπούς επικοινωνίας σχετικά με τις κυρώσεις και τα μέτρα.

                  (3)

                  Προκειμένου να εξασφαλιστεί ότι όλες οι απαιτούμενες πληροφορίες σχετικά με τις κυρώσεις και τα μέτρα που επιβάλλονται από τις αρμόδιες αρχές αναγνωρίζονται και καταγράφονται ορθά από την ΕΑΚΑΑ, οι αρμόδιες αρχές θα πρέπει να παρέχουν λεπτομερείς και εναρμονισμένες πληροφορίες, χρησιμοποιώντας ειδικά έντυπα για τον σκοπό αυτό.

                  (4)

                  Προκειμένου να περιλαμβάνονται χρήσιμες πληροφορίες στην ετήσια έκθεση σχετικά με τις κυρώσεις και τα μέτρα, η οποία πρέπει να δημοσιεύεται από την ΕΑΚΑΑ σύμφωνα με το άρθρο 71 της οδηγίας 2014/65/ΕΕ, οι αρμόδιες αρχές θα πρέπει να αναφέρουν τις πληροφορίες χρησιμοποιώντας ειδικά έντυπα, στα οποία να επισημαίνονται σαφώς οι διατάξεις της οδηγίας 2014/65/ΕΕ, όπως μεταφέρθηκαν στην εθνική τους νομοθεσία, οι οποίες παραβιάστηκαν.

                  (5)

                  Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και οι σχετικές εθνικές διατάξεις για τη μεταφορά της οδηγίας 2014/65/ΕΕ να εφαρμόζονται από την ίδια ημερομηνία.

                  (6)

                  Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η ΕΑΚΑΑ στην Επιτροπή.

                  (7)

                  Η ΕΑΚΑΑ δεν διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ούτε προέβη σε ανάλυση του δυνητικού κόστους και οφέλους της καθιέρωσης των τυποποιημένων εντύπων και διαδικασιών για τις σχετικές αρμόδιες αρχές, επειδή αυτό θα ήταν δυσανάλογο σε σχέση με το πεδίο εφαρμογής και τον αντίκτυπό τους, λαμβανομένου υπόψη ότι οι αποδέκτες των εκτελεστικών τεχνικών προτύπων θα είναι μόνον οι αρμόδιες εθνικές αρχές των κρατών μελών και όχι συμμετέχοντες στην αγορά.

                  (8)

                  Η ΕΑΚΑΑ ζήτησε τη γνώμη της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Σημεία επαφής
      1.   Κάθε αρμόδια αρχή ορίζει ένα ενιαίο σημείο επαφής για τη διαβίβαση κοινοποιήσεων σχετικά με οποιοδήποτε ζήτημα που συνδέεται με την υποβολή πληροφοριών σύμφωνα με τα άρθρα 2 έως 6.
      Οι αρμόδιες αρχές κοινοποιούν στην Ευρωπαϊκή Αρχή Κινητών Αξιών και Αγορών (ΕΑΚΑΑ) τα σημεία επαφής που ορίστηκαν σύμφωνα με το πρώτο εδάφιο.
      2.   Η ΕΑΚΑΑ ορίζει σημείο επαφής για την παραλαβή των κοινοποιήσεων που αναφέρονται στην παράγραφο 1.
      3.   Η ΕΑΚΑΑ δημοσιεύει στον δικτυακό της τόπο το σημείο επαφής που αναφέρεται στην παράγραφο 2.
      Άρθρο 2
      Διαδικασίες και έντυπα υποβολής αναφορών
      1.   Οι αρμόδιες αρχές υποβάλλουν στην ΕΑΚΑΑ τις πληροφορίες που αναφέρονται στο άρθρο 71 παράγραφος 3 δεύτερο εδάφιο και στο άρθρο 71 παράγραφος 5 της οδηγίας 2014/65/ΕΕ, χρησιμοποιώντας τις διεπαφές που παρέχονται από το σύστημα πληροφορικής που δημιουργήθηκε από την ΕΑΚΑΑ για τη διαχείριση της λήψης, αποθήκευσης, δημοσίευσης και ανταλλαγής των εν λόγω πληροφοριών.
      2.   Οι πληροφορίες που αναφέρονται στην παράγραφο 1 υποβάλλονται στην ΕΑΚΑΑ σε αρχείο αναφοράς με το έντυπο που παρατίθεται στο παράρτημα I του παρόντος κανονισμού.
      Άρθρο 3
      Ακύρωση και επικαιροποίηση των αναφορών
      1.   Σε περίπτωση που μια αρμόδια αρχή επιθυμεί να ακυρώσει υφιστάμενο αρχείο αναφοράς το οποίο έχει υποβάλει προηγουμένως στην ΕΑΚΑΑ σύμφωνα με το άρθρο 2, ακυρώνει την υφιστάμενη αναφορά και αποστέλλει νέο αρχείο αναφοράς.
      2.   Σε περίπτωση που μια αρμόδια αρχή επιθυμεί να επικαιροποιήσει υφιστάμενο αρχείο αναφοράς το οποίο έχει υποβάλει προηγουμένως στην ΕΑΚΑΑ σύμφωνα με το άρθρο 2, υποβάλλει εκ νέου το αρχείο αναφοράς με τις επικαιροποιημένες πληροφορίες.
      Άρθρο 4
      Χρονοδιάγραμμα
      1.   Οι αρμόδιες αρχές κοινοποιούν στην ΕΑΚΑΑ διοικητικές κυρώσεις που επιβλήθηκαν χωρίς να δημοσιευτούν, συμπεριλαμβανομένων των σχετικών προσφυγών και της έκβασής τους, αποστέλλοντας το αρχείο αναφοράς το αργότερο εντός 10 εργάσιμων ημερών από τη λήψη της απόφασης να μην δημοσιευθεί η κύρωση.
      2.   Οι αρμόδιες αρχές κοινοποιούν στην ΕΑΚΑΑ οποιαδήποτε πληροφορία, συμπεριλαμβανομένης της τελικής απόφασης σε σχέση με οποιαδήποτε ποινική κύρωση, αποστέλλοντας την αναφορά το αργότερο εντός 10 εργάσιμων ημερών από την παραλαβή των εν λόγω πληροφοριών.
      Άρθρο 5
      Ετήσια υποβολή συγκεντρωτικών πληροφοριών σχετικά με τις κυρώσεις και τα μέτρα
      Οι αρμόδιες αρχές παρέχουν στην ΕΑΚΑΑ τις πληροφορίες που αναφέρονται στο άρθρο 71 παράγραφος 4 πρώτο εδάφιο της οδηγίας 2014/65/ΕΕ, συμπληρώνοντας το έντυπο που παρατίθεται στο παράρτημα II του παρόντος κανονισμού. Το εν λόγω έντυπο περιέχει τις πληροφορίες σχετικά με όλες τις κυρώσεις και τα μέτρα που επιβλήθηκαν από την αρμόδια αρχή, όπως αναφέρεται στο άρθρο 71 της οδηγίας 2014/65/ΕΕ, κατά τη διάρκεια του προηγούμενου ημερολογιακού έτους.
      Το έντυπο που αναφέρεται στο πρώτο εδάφιο συμπληρώνεται ηλεκτρονικά και αποστέλλεται στην ΕΑΚΑΑ μέσω ηλεκτρονικού ταχυδρομείου, το αργότερο έως τις 31 Μαρτίου κάθε έτους.
      Άρθρο 6
      Ετήσια υποβολή ανώνυμων και συγκεντρωτικών στοιχείων σχετικά με τις ποινικές έρευνες και κυρώσεις
      Σε περίπτωση που τα κράτη μέλη έχουν θεσπίσει, σύμφωνα με το άρθρο 70 της οδηγίας 2014/65/ΕΕ, ποινικές κυρώσεις για τις παραβάσεις που αναφέρονται στο εν λόγω άρθρο, οι αρμόδιες αρχές παρέχουν στην ΕΑΚΑΑ τα στοιχεία που αναφέρονται στο άρθρο 71 παράγραφος 4 δεύτερο εδάφιο της οδηγίας 2014/65/ΕΕ, συμπληρώνοντας το έντυπο που παρατίθεται στο παράρτημα III του παρόντος κανονισμού. Το έντυπο αυτό περιλαμβάνει στοιχεία σχετικά με όλες τις ποινικές έρευνες που ανέλαβε να διενεργήσει η αρμόδια αρχή και τις ποινικές κυρώσεις που επέβαλε για τις παραβάσεις που αναφέρονται στο άρθρο 71 παράγραφος 4 δεύτερο εδάφιο της οδηγίας 2014/65/ΕΕ, κατά τη διάρκεια του προηγούμενου ημερολογιακού έτους.
      Το έντυπο που αναφέρεται στο πρώτο εδάφιο συμπληρώνεται ηλεκτρονικά και αποστέλλεται στην ΕΑΚΑΑ μέσω ηλεκτρονικού ταχυδρομείου, το αργότερο έως τις 31 Μαρτίου κάθε έτους.
      Άρθρο 7
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από τις 3 Ιανουαρίου 2018.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 22 Ιουνίου 2017.

               Για την Επιτροπή

               O Πρόεδρος

            Jean-Claude JUNCKER

         (1)  ΕΕ L 173 της 12.6.2014, σ. 349.

         (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης της Επιτροπής αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).

         ΠΑΡΑΡΤΗΜΑ I

            Έντυπο για την υποβολή πληροφοριών δυνάμει του άρθρου 71 παράγραφος 3 δεύτερο εδάφιο και του άρθρου 71 παράγραφος 5 της οδηγίας 2014/65/ΕΕ

         Πληροφορίες δυνάμει του άρθρου 71 παράγραφος 3 δεύτερο εδάφιο και του άρθρου 71 παράγραφος 5 της οδηγίας 2014/65/ΕΕ:

                     Πεδίο

                     Περιγραφή

                     Είδος

                     Αναγνωριστικός κωδικός της κύρωσης

                     Ο αναγνωριστικός κωδικός που αποδίδεται από την αρμόδια αρχή για τους σκοπούς της υποβολής της κύρωσης ή του μέτρου

                     Προαιρετικό

                     Νομικό πλαίσιο

                     Το ακρωνύμιο της ενωσιακής νομοθετικής πράξης δυνάμει της οποίας επιβλήθηκε η κύρωση ή το μέτρο

                     Υποχρεωτικό

                     Κράτος μέλος

                     Το ακρωνύμιο του κράτους μέλους της αρμόδιας αρχής που υποβάλλει την κύρωση ή το μέτρο

                     Υποχρεωτικό

                     Αναγνωριστικός κωδικός οντότητας

                     Ο αναγνωριστικός κωδικός που χρησιμοποιείται για να προσδιορίσει με μοναδικό τρόπο μια οντότητα στην οποία επιβλήθηκε κύρωση ή μέτρο

                     Υποχρεωτικό (μόνο για τις κυρώσεις ή τα μέτρα που επιβλήθηκαν σε επιχειρήσεις επενδύσεων)

                     Φύση της κύρωσης

                     Πληροφορίες σχετικά με το κατά πόσον η κοινοποιούμενη κύρωση είναι ποινική κύρωση ή διοικητική κύρωση

                     Υποχρεωτικό (μόνο για κυρώσεις)

                     Κλειδί αρχής

                     Ο αναγνωριστικός κωδικός της αρχής που υποβάλλει την κύρωση ή το μέτρο

                     Υποχρεωτικό

                     Νομικό πλαίσιο της οντότητας

                     Το ακρωνύμιο της ενωσιακής νομοθετικής πράξης που ισχύει για την οντότητα στην οποία επιβλήθηκε η κύρωση ή το μέτρο

                     Υποχρεωτικό

                     Πλήρης ονομασία της οντότητας

                     Πλήρης ονομασία της οντότητας στην οποία επιβλήθηκε η κύρωση ή το μέτρο

                     Υποχρεωτικό (μόνο για νομικά πρόσωπα)

                     Πλήρες όνομα του προσώπου

                     Πλήρες όνομα των φυσικών προσώπων στα οποία επιβλήθηκε η κύρωση ή το μέτρο

                     Υποχρεωτικό (μόνο για φυσικά πρόσωπα)

                     Αρμόδια αρχή που επιβάλλει την κύρωση

                     Το ακρωνύμιο της αρμόδιας αρχής που επέβαλε την κύρωση ή το μέτρο

                     Υποχρεωτικό

                     Περιεχόμενο της ποινής/του μέτρου

                     Κείμενο της κύρωσης ή του μέτρου και κείμενο όλων των συναφών πληροφοριών που σχετίζονται με την κύρωση ή το μέτρο (συμπεριλαμβανομένων των σχετικών προσφυγών και της έκβασής τους και των τελεσίδικων αποφάσεων σχετικά με την επιβληθείσα ποινική κύρωση) — στην κύρια γλώσσα

                     Υποχρεωτικό

                     Περιεχόμενο της ποινής/του μέτρου

                     Κείμενο της κύρωσης ή του μέτρου και κείμενο όλων των συναφών πληροφοριών που σχετίζονται με την κύρωση ή το μέτρο (συμπεριλαμβανομένων των σχετικών προσφυγών και της έκβασής τους και των τελεσίδικων αποφάσεων σχετικά με την επιβληθείσα ποινική κύρωση) — σε άλλη γλώσσα

                     Προαιρετικό

                     Ημερομηνία

                     Η ημερομηνία κατά την οποία επιβλήθηκε η κύρωση ή το μέτρο από την αρμόδια αρχή

                     Υποχρεωτικό

                     Ημερομηνία λήξης

                     Ημερομηνία κατά την οποία λήγουν τα αποτελέσματα του μέτρου ή της κύρωσης

                     Προαιρετικό

                     Δημοσίευση

                     Πληροφορίες σχετικά με το αν η κύρωση ή το μέτρο δημοσιεύτηκαν από την αρμόδια αρχή

                     Υποχρεωτικό

         ΠΑΡΑΡΤΗΜΑ II

            Έντυπο για υποβολή συγκεντρωτικών πληροφοριών σχετικά με όλες τις κυρώσεις και τα μέτρα που επιβλήθηκαν από τις αρμόδιες αρχές

         Κείμενο της εικόνας

            Συγκεντρωτικές πληροφορίες σχετικά με όλες τις κυρώσεις και τα μέτρα που επιβλήθηκαν από [ονομασία της αρμόδιας αρχής] το [έτος] δυνάμει του άρθρου … της …
            ΑΠΟ:
            Κράτος μέλος:
            Αρμόδια αρχή:
            Διεύθυνση:
            (Στοιχεία επικοινωνίας του υπευθύνου επικοινωνίας που έχει οριστεί)
            Όνομα:
            Τηλ.
            Ηλ. ταχυδρομείο:
            ΠΡΟΣ:
            ΕΑΚΑΑ
            (Στοιχεία επικοινωνίας του υπευθύνου επικοινωνίας που έχει οριστεί)
            Όνομα:
            Τηλ.
            Ηλ. ταχυδρομείο:
            Αξιότιμη κυρία / Αξιότιμε κύριε [να συμπληρωθεί το κατάλληλο όνομα]
            Σύμφωνα με το άρθρο 71 παράγραφος 4 πρώτο εδάφιο της οδηγίας 2014/65/ΕΕ, θα ήθελα να σας διαβιβάσω συγκεντρωτικές πληροφορίες σχετικά με όλες τις κυρώσεις και τα μέτρα που επιβλήθηκαν από [ονομασία της αρμόδιας αρχής] το [έτος]:

         Κείμενο της εικόνας

            (1) Να συμπληρωθεί η αξία σε ευρώ ή σε εθνικό νόμισμα. Εάν η σχετική κύρωση δεν αφορά μόνο παραβάσεις σχετικά με το αντίστοιχο άρθρο της οδηγίας 2014/65/ΕΕ ή του κανονισμού (ΕΕ) αριθ. 600/2014, αλλά και άλλες διατάξεις, να προστεθεί στο κάθε ποσό η μνεία «ΣΥΓΚΕΝΤΡΩΤΙΚΑ ΣΤΟΙΧΕΙΑ».
            (2) Καθώς οι κυρώσεις ή τα μέτρα που επιβλήθηκαν ενδέχεται να βασίζονται σε περισσότερες από μία νομοθετικές διατάξεις, το άθροισμα των διαφόρων γραμμών (αριθμός των κυρώσεων ή μέτρων/ύψος των προστίμων) ενδέχεται να μην αντιστοιχεί στον συνολικό αριθμό των κυρώσεων/μέτρων ή στο συνολικό ύψος των επιβληθέντων προστίμων.
            Με εκτίμηση,
            [υπογραφή]
            Άρθρα της οδηγίας 2014/65/ΕΕ που μεταφέρθηκαν στο εσωτερικό δίκαιο με τις εθνικές διατάξεις, ή του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (1), τα οποία παραβιάστηκαν
            Αριθμός των κυρώσεων/μέτρων που επιβλήθηκαν κατά την περίοδο αναφοράς
            Ύψος των διοικητικών προστίμων που επιβλήθηκαν κατά την περίοδο αναφοράς
            [αριθμός του άρθρου, παράγραφος, εδάφιο]
            [αριθμός των κυρώσεων/μέτρων]
            [ύψος των προστίμων (1)]
            Σύνολο κυρώσεων/μέτρων
            [συνολικός αριθμός των κυρώσεων/μέτρων (2)]
            [συνολικό ύψος των προστίμων (1) (2)]
            (1) Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).

         ΠΑΡΑΡΤΗΜΑ III

            Έντυπο για την υποβολή ανώνυμων και συγκεντρωτικών στοιχείων σχετικά με όλες τις ποινικές έρευνες που αναλήφθηκαν και τις ποινικές κυρώσεις που επιβλήθηκαν

         Κείμενο της εικόνας

            Ανώνυμα και συγκεντρωτικά στοιχεία σχετικά με όλες τις ποινικές έρευνες που αναλήφθηκαν και τις ποινικές κυρώσεις που επιβλήθηκαν το [έτος] δυνάμει του άρθρου … της …
            ΑΠΟ:
            Κράτος μέλος:
            Αρμόδια αρχή:
            Διεύθυνση:
            (Στοιχεία επικοινωνίας του υπευθύνου επικοινωνίας που έχει οριστεί)
            Όνομα:
            Τηλ.
            Ηλ. ταχυδρομείο:
            ΠΡΟΣ:
            ΕΑΚΑΑ
            (Στοιχεία επικοινωνίας του υπευθύνου επικοινωνίας που έχει οριστεί)
            Όνομα:
            Τηλ.
            Ηλ. ταχυδρομείο:
            Αξιότιμη κυρία / Αξιότιμε κύριε [να συμπληρωθεί το κατάλληλο όνομα]
            Σύμφωνα με το άρθρο 71 παράγραφος 4 δεύτερο εδάφιο της οδηγίας 2014/65/ΕΕ, θα ήθελα να σας διαβιβάσω ανώνυμες και συγκεντρωτικές πληροφορίες σχετικά με όλες τις ποινικές έρευνες που αναλήφθηκαν και τις ποινικές κυρώσεις που επιβλήθηκαν από [κράτος μέλος] το [έτος].
            Ποινικές έρευνες
            (1) Καθώς οι ποινικές έρευνες ενδέχεται να βασίζονται σε περισσότερες από μία νομοθετικές διατάξεις, το άθροισμα των διαφόρων γραμμών ενδέχεται να μην αντιστοιχεί στον συνολικό αριθμό των ποινικών ερευνών.
            Παραβάσεις των άρθρων της οδηγίας 2014/65/ΕΕ που μεταφέρθηκαν στο εσωτερικό δίκαιο με τις εθνικές διατάξεις, ή του κανονισμού (ΕΕ) αριθ. 600/2014, οι οποίες έχουν διερευνηθεί
            Αριθμός των ποινικών ερευνών κατά την περίοδο αναφοράς
            [αριθμός του άρθρου, παράγραφος, εδάφιο]
            [αριθμός των ποινικών ερευνών]
            Σύνολο ποινικών ερευνών
            [συνολικός αριθμός των ποινικών ερευνών (1)]

         Κείμενο της εικόνας

            Ποινικές κυρώσεις που επιβλήθηκαν
            (2) Να συμπληρωθεί η αξία σε ευρώ ή σε εθνικό νόμισμα. Εάν η σχετική ποινική κύρωση δεν αφορά μόνο παραβάσεις σχετικά με το αντίστοιχο άρθρο της οδηγίας 2014/65/ΕΕ ή του κανονισμού (ΕΕ) αριθ. 600/2014, αλλά και άλλες διατάξεις, να προστεθεί στο κάθε ποσό η μνεία «ΣΥΓΚΕΝΤΡΩΤΙΚΑ ΣΤΟΙΧΕΙΑ».
            (3) Καθώς οι επιβληθείσες ποινικές κυρώσεις ενδέχεται να βασίζονται σε περισσότερες από μία νομοθετικές διατάξεις, το άθροισμα των διαφόρων γραμμών (αριθμός των ποινικών κυρώσεων/ύψος) ενδέχεται να μην αντιστοιχεί στον συνολικό αριθμό των ποινικών κυρώσεων/στο συνολικό ύψος των επιβληθέντων προστίμων.
            Με εκτίμηση,
            [υπογραφή]
            Άρθρα της οδηγίας 2014/65/ΕΕ που μεταφέρθηκαν στο εσωτερικό δίκαιο με τις εθνικές διατάξεις, ή του κανονισμού (ΕΕ) αριθ. 600/2014, τα οποία παραβιάστηκαν
            Αριθμός των ποινικών κυρώσεων που επιβλήθηκαν κατά την περίοδο αναφοράς
            Ύψος των προστίμων που επιβλήθηκαν κατά την περίοδο αναφοράς
            [αριθμός του άρθρου, παράγραφος, εδάφιο]
            [αριθμός των ποινικών κυρώσεων]
            [ύψος των προστίμων για ποινικό αδίκημα (2)]
            Σύνολο ποινικών κυρώσεων
            [συνολικός αριθμός των ποινικών κυρώσεων (3)]
            [συνολικό ύψος των προστίμων για ποινικό αδίκημα (2) (3)]


title: Εκτελεστικός κανονισμός (ΕΕ) αριθ. 80/2012 της Επιτροπής, της 31ης Ιανουαρίου 2012 , περί καθορισμού του πίνακα των βιολογικών ή χημικών ουσιών που προβλέπεται στο άρθρο 53 παράγραφος 1 στοιχείο β) του κανονισμού (ΕΚ) αριθ. 1186/2009 του Συμβουλίου για τη θέσπιση του κοινοτικού καθεστώτος τελωνειακών ατελειών

text:
               1.2.2012

               EL

               Επίσημη Εφημερίδα της Ευρωπαϊκής Ένωσης

               L 29/33

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 80/2012 ΤΗΣ ΕΠΙΤΡΟΠΉΣ
   της 31ης Ιανουαρίου 2012
   περί καθορισμού του πίνακα των βιολογικών ή χημικών ουσιών που προβλέπεται στο άρθρο 53 παράγραφος 1 στοιχείο β) του κανονισμού (ΕΚ) αριθ. 1186/2009 του Συμβουλίου για τη θέσπιση του κοινοτικού καθεστώτος τελωνειακών ατελειών
   (κωδικοποιημένο κείμενο)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (1),
   Εκτιμώντας τα ακόλουθα:

               (1)

               Ο κανονισμός (ΕΟΚ) αριθ. 2288/83 της Επιτροπής, της 29ης Ιουλίου 1983, περί καθορισμού του πίνακα των βιολογικών ή χημικών ουσιών που προβλέπεται στο άρθρο 60 παράγραφος 1 στοιχείο β) του κανονισμού (ΕΟΚ) αριθ. 918/83 του Συμβουλίου για τη θέσπιση του κοινοτικού καθεστώτος τελωνειακών ατελειών (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.

               (2)

               Στο άρθρο 53 παράγραφος 1 στοιχείο β) και παράγραφος 2 του κανονισμού (ΕΚ) αριθ. 1186/2009 προβλέπεται η παραχώρηση τελωνειακής ατέλειας κατά την εισαγωγή βιολογικών ή χημικών ουσιών που εισάγονται αποκλειστικά για σκοπούς μη εμπορικούς και προορίζονται είτε για δημόσια ή κοινωφελή ιδρύματα —ή για υπηρεσίες που εξαρτώνται από τα ιδρύματα αυτά— είτε για ιδιωτικά ιδρύματα, που έχουν εξουσιοδοτηθεί από τις αρμόδιες αρχές των κρατών μελών και τα οποία έχουν ως κύρια δραστηριότητα την εκπαίδευση ή την επιστημονική έρευνα. Η παραχώρηση της ατέλειας αυτής ισχύει μόνο για τις βιολογικές ή χημικές εκείνες ουσίες των οποίων δεν υπάρχει ισοδύναμη παραγωγή στο τελωνειακό έδαφος της Ένωσης και οι οποίες περιλαμβάνονται σε πίνακα που καταρτίζεται σύμφωνα με τη διαδικασία που αναφέρεται στο άρθρο 247α του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (4).

               (3)

               Από τις πληροφορίες που συγκεντρώθηκαν από τα κράτη μέλη προκύπτει ότι δεν υπάρχει ισοδύναμη παραγωγή στο τελωνειακό έδαφος της Ένωσης για τις βιολογικές ή χημικές ουσίες που περιλαμβάνονται στο παράρτημα I του παρόντος κανονισμού.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο πίνακας των βιολογικών ή χημικών ουσιών για τις οποίες δύναται να παραχωρηθεί η ατέλεια που προβλέπεται στο άρθρο 53 παράγραφος 1 στοιχείο β) του κανονισμού (ΕΚ) αριθ. 1186/2009 παρατίθεται στο παράρτημα I του παρόντος κανονισμού.
   Άρθρο 2
   Ο κανονισμός (ΕΟΚ) αριθ. 2288/83 καταργείται.
   Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος III.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Ιανουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 324 της 10.12.2009, σ. 23.

      (2)  ΕΕ L 220 της 11.8.1983, σ. 13.

      (3)  Βλέπε παράρτημα II.

      (4)  ΕΕ L 302 της 19.10.1992, σ. 1.

      ΠΑΡΑΡΤΗΜΑ I

                  Αριθμός CUS

                  Κωδικός ΣΟ (1)

                  Περιγραφή εμπορευμάτων

                  ex 2845 90 90

                  Ήλιο-3

                  ex 2845 90 90

                  Νερό (οξυγόνο-18)

                  0020273-3

                  ex 2901 29 00

                  3-Μεθυλο-πεντέν-1-ο

                  0020274-4

                  ex 2901 29 00

                  4-Μεθυλο-πεντέν-1-ιο

                  0020275-5

                  ex 2901 29 00

                  2-Μεθυλο-πεντέν-2-ιο

                  0020276-6

                  ex 2901 29 00

                  3-Μεθυλο-πεντέν-2-ιο

                  0020277-7

                  ex 2901 29 00

                  4 Μεθυλο-πεντέν-2-ιο

                  0025634-8

                  ex 2902 19 00

                  π-Μενθα-1(7), 2-διένιο Β-Φελλανδρένιο

                  0014769-3

                  ex 2903 99 90

                  4,4′-Διβρωμοδιφαινύλιο

                  0017305-7

                  ex 2904 10 00

                  Μεθανοσουλφονικό αιθύλιο

                  0014364-6

                  ex 2923 90 00

                  Βρωμιούχο δεκαμεθόνιο (DCI)

                  0020641-7

                  ex 2926 90 95

                  1-Ναφθονιτρίλιο

                  0020642-8

                  ex 2926 90 95

                  2-Ναφθονιτρίλιο

                  0022830-8

                  ex 2936 21 00

                  Οξικό ρετινύλιο

                  0045091-9

                  ex 3204 12 00

                  Sulphorhodamine G (C.I. Acid Red 50)

                  0021887-1

                  ex 3507 90 90

                  Φωσφογλυκομουτάση

         (1)  Όταν των κωδικών ΣΟ προηγείται ένα «ex», το προτιμησιακό καθεστώς καθορίζεται με εφαρμογή του κωδικού ΣΟ και της αντίστοιχης περιγραφής από κοινού.

      ΠΑΡΑΡΤΗΜΑ II

         Καταργούμενος κανονισμός με κατάλογο των διαδοχικών τροποποιήσεών του

                  Κανονισμός (ΕΟΚ) αριθ. 2288/93 της Επιτροπής
                  (ΕΕ L 220 της 11.8.1983, σ. 13).

                  Κανονισμός (ΕΟΚ) αριθ. 1798/84 της Επιτροπής
                  (ΕΕ L 168 της 28.6.1984, σ. 22).

                  Κανονισμός (ΕΟΚ) αριθ. 2340/86 της Επιτροπής
                  (ΕΕ L 203 της 26.7.1986, σ. 15).

                  Κανονισμός (ΕΟΚ) αριθ. 3692/87 της Επιτροπής
                  (ΕΕ L 347 της 11.12.1987, σ. 16).

                  Κανονισμός (ΕΟΚ) αριθ. 213/89 της Επιτροπής
                  (ΕΕ L 25 της 28.1.1989, σ. 70).

      ΠΑΡΑΡΤΗΜΑ III

         ΠΙΝΑΚΑΣ ΑΝΤΙΣΤΟΙΧΙΑΣ

                  Κανονισμός (ΕΟΚ) αριθ. 2288/83

                  Παρών κανονισμός

                  Άρθρο 1

                  Άρθρο 1

                  —

                  Άρθρο 2

                  Άρθρο 2

                  Άρθρο 3

                  Παράρτημα

                  Παράρτημα I

                  —

                  Παράρτημα II

                  —

                  Παράρτημα III